Det var en falsk bombe, som blev sendt til Retten i Aalborg fra morgenstunden.

Bombealarmen i Retten i Aalborg er aflyst. Det oplyser Nordjyllands Politi i en pressemeddelelse. En mistænkelig pakke var fra morgenstunden blevet sendt til Retten i Aalborg, og udløste hurtigt en reaktion hos Nordjyllands Politi, som kontaktede bomberydderene EOD fra Skive, da der var mistanke om, at pakken kunne være en bombe. Men da Forsvarets sprængstofeksperter kom til stedet, afklarede de hurtigt, at der var tale om en såkaldt attrap - en falsk bombe. - Det er naturligvis særdeles alvorligt, når man afsender en bombeattrap til retten, lyder vurderingen fra vagtchefen i Nordjyllands Politi, Jesper Green Sørensen. Nye undersøgelser sat i værk Politiet skal nu undersøge omstændighederne omkring den falske bombe ved retten. Blandt andet skal de sporsikre, lave afhøringer og bevissikre. - Før det efterforskningsarbejde er tilendebragt, kan vi ikke udtale os yderligere om de nærmere omstændigheder, herunder mulige mistænkte i sagen eller motiv, siger Jesper Green Sørensen.